ΓΡΑΠΤΗ ΕΡΩΤΗΣΗ E-2231/97 υποβολή: Αλέξανδρος Αλαβάνος (GUE/NGL) προς την Επιτροπή (2 Iουλίου 1997)

Θέμα: Ανάπτυξη των δασών και προστασία τους από τις πυρκαγιές

Δεδομένης της μεγάλης σημασίας που έχει για την Ελλάδα η ανάπτυξη των δασών και η προστασία τους από τη ρύπανση και τις πυρκαγιές, ερωτάται η Επιτροπή:

1. Τι ποσά έχει εγκρίνει η Επιτροπή υπέρ του δασικού τομέα στο πλαίσιο του ΚΠΣ 94-99 για την Ελλάδα;

2. Έχει η Ελλάδα υποβάλλει προγράμματα για χρηματοδότηση από την Ε.Ε. σχετικά με την προστασία και την ανάπτυξη των δασών της;

3. Εάν ναι, τι ύψους είναι και σε πιο στάδιο υλοποίησης και απορρόφησης κονδυλίων βρίσκονται;

Aπάντηση του κ. Fischler εξ ονόματος της Επιτροπής (28 Ιουλίου 1997)

1. Όσον αφορά τις χρηματοδοτήσεις του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ) (τμήμα Προσανατολισμού) για το κοινοτικό πλαίσιο στήριξης (ΚΠΣ) 1994-1999, αντιπροσωπεύουν συνολικό κόστος 235,2 εκατ. ECU, από τα οποία 176,4 εκατ. ECU προέρχονται από το ΕΓΤΠΕ. Το τελευταίο αυτό ποσό εγκρίθηκε από την Επιτροπή, αφενός για το επιχειρησιακό πρόγραμμα του γεωργικού τομέα - εθνική πτυχή του ΚΠΣ (92,8 εκατ. ECU), και αφετέρου για 13 περιφερειακά επιχειρησιακά προγράμματα (83,6 εκατ. ECU) για την περίοδο 1994-1999.

Από πλευράς ΕΓΤΠΕ, οι ενέργειες που έγιναν στον τομέα αυτό αντιπροσωπεύουν, για την πρώτη περίοδο 1994-1996, ποσό 53,8 εκατ. ECU στην εθνική πτυχή του ΚΠΣ, ήτοι ποσοστό υλοποίησης 58%, και ποσό 35,3 εκατ. ECU στα 13 πολυταμειακά περιφερειακά επιχειρησιακά προγράμματα (ΠΠΠ), ήτοι ποσοστό υλοποίησης 42,2%. Κατά συνέπεια, οι ενέργειες που έγιναν και στις δύο πτυχές του ΚΠΣ (εθνική και περιφερειακή) αντιπροσωπεύουν ποσό 89,1 εκατ. ECU κατά τα τρία πρώτα έτη του ΚΠΣ, ήτοι 50,5% του συνολικού ποσού ΕΓΤΠΕ που έχει προγραμματιστεί για το σύνολο της εξαετούς περιόδου (1994-1999). Το ποσοστό αυτό δείχνει μία βέλτιστη χρήση των πόρων, λαμβανομένων υπόψη των αναγκών του δασοκομικού τομέα στην Ελλάδα.

Σ' αυτά, πρέπει να προστεθεί ακόμα ένα ποσό του ΕΓΤΠΕ ύψους 3,64 εκατ. ECU, το οποίο εγκρίθηκε προς όφελος του δασοκομικού τομέα στο πλαίσιο της κοινοτικής πρωτοβουλίας INTERREG II (εξωτερικά σύνορα).

2. Το ελληνικό πρόγραμμα αναδάσωσης γεωργικών γαιών, το οποίο εγκρίθηκε από την Επιτροπή στις 27 Απριλίου 1994 στο πλαίσιο του κανονισμού (ΕΟΚ) αριθ. 2080/92 ((ΕΕ L 215 της 30.7.1992 )), προβλέπει δαπάνη ύψους 43,5 εκατ. ECU που βαρύνει το ΕΓΤΠΕ, τμήμα Εγγυήσεων, για την περίοδο 1994-1997. Μέχρι την 30ή Απριλίου 1997, οι πραγματικές δαπάνες ανήλθαν σε 30,9 εκατ. ECU.

3. Στο πλαίσιο της κοινοτικής δράσης για την προστασία των δασών κατά των πυρκαγιών (κανονισμός (ΕΟΚ) αριθ. 2158/92 ((ΕΕ L 217 της 31.12.1992 ))), χορηγήθηκε συνδρομή 13 εκατ. ECU σε 57 ελληνικά σχέδια για την περίοδο 1992-1996. 17 σχέδια έχουν ήδη λήξει με ύψος δαπανών 6,8 εκατ. ECU. Η δράση προστασίας των δασών κατά της ατμοσφαιρικής ρύπανσης (κανονισμός (ΕΚ) αριθ. 3258/86 ((ΕΕ L 326 της 21.11.1986 ))) επέτρεψε να χορηγηθεί, για την περίοδο 1992-1996 κοινοτική συνδρομή 710.029 ECU σε 12 σχέδια που παρουσιάστηκαν από την Ελλάδα για την ετήσια απογραφή των δασικών ζημιών και της κατάστασης των δασικών εδαφών καθώς επίσης και για την εντατική και συνεχή εποπτεία των οικοσυστημάτων. Το ύψος των δαπανών ανέρχεται για τα σχέδια αυτά σε 364.775 ECU.

Οι δύο αυτές δράσεις υπάγονται στην γραμμή του προϋπολογισμού Β2-515 «Δάση» (γεωργικές πιστώσεις εκτός ΕΓΤΠΕ) και παρατάθηκαν πρόσφατα για μία ακόμη περίοδο 5 ετών (1997-2001) από το Συμβούλιο (κανονισμοί (ΕΟΚ) αριθ. 307/97 και 2308/97) σχετικά με την προστασία των δασών της Κοινότητας κατά των πυρκαγιών ((ΕΕ L 51 της 21.2.1997 )).